瀛巖
作者：高襲明
朝代：宋

paragraphs: 溫台萬丘壑，走遍成重胝。
佳山落床頭，咫尺反不知。
我聞野老說，山乃神所移。
蓬萊本三峰，一峰今失之。
上干雲霓秀，下壓鰲背欹。
夜半見海日，紫暈開咸池。
魑魅看老木，狂鼯向人啼。
危亭無遺棟，絕壁無舊題。
夫子勇我過，竦身敢獨躋。
我病不能從，夢寐常追隨。
秋風海上來，霜清鱸正肥。
行尋越溪鞅，肅此塵外鞿。